ΚΑΝΟΝΙΣΜΟΣ (ΕΟΚ) αριθ. 1282/72 ΤΗΣ ΕΠΙΤΡΟΠΗΣ της 21ης Ιουνίου 1972 περί της πωλήσεως βουτύρου σε μειωμένη τιμή στο στρατό και στις εξομοιούμενες μονάδες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1411/71(2), και ιδίως το άρθρο 6 παράγραφος 7,

τον κανονισμό (ΕΟΚ) αριθ. 985/68 του Συμβουλίου, της 15ης Ιουλίου 1968, περί καθορισμού των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος(3), όπως τροποποιήθηκε τελευταία από τον κανονισμό (ΕΟΚ) αριθ. 1075/71(4), και ιδίως το άρθρο 7α,

τον κανονισμό (ΕΟΚ) αριθ. 974/71 του Συμβουλίου, της 12ης Μαΐου 1971, περί λήψεως ορισμένων συγκυριακών μέτρων στο γεωργικό τομέα εν συνεχεία της προσωρινής διευρύνσεως των περιθωρίων διακυμάνσεως των νομισμάτων ορισμένων Κρατών μελών(5), και ιδίως το άρθρο 6,

Εκτιμώντας:

ότι η κατάσταση της αγοράς του βουτύρου εντός της Κοινότητος χαρακτηρίζεται από την ύπαρξη αποθεμάτων δημιουργηθέντων κατόπιν παρεμβάσεως στην αγορά του βουτύρου που πραγματοποιούνται δυνάμει του άρθρου 6 παράγραφος I του κανονισμού (ΕΟΚ) αριθ. 804/68-

ότι δεν είναι δυνατό να διατεθεί, υπό κανονικές συνθήκες, το σύνολο του βουτύρου που αντιστοιχεί στα αποθέματα αυτά, κατά την παρούσα γαλακτοκομική περίοδο- ότι πρέπει ν' αποφευχθεί η παράταση της αποθεματοποιήσεως λόγω των υψηλών εξόδων που προκύπτουν απ' αυτή- ότι πρέπει επομένως να ληφθούν μέτρα κατάλληλα να ευνοήσουν τη διάθεση του βουτύρου-

ότι η πώληση του βουτύρου σε μειωμένη τιμή στο στρατό και στις εξομοιούμενες μονάδες συνιστά ένα από τα μέτρα αυτά-

ότι είναι αναγκαίο να εξασφαλίζουν τα Κράτη μέλη ότι το βούτυρο δεν θα αποκλίνει του προορισμού του- ότι, στην περίπτωση που το βούτυρο πωλείται σε ένοπλες δυνάμεις σε άλλο Κράτος μέλος από το Κράτος μέλος που προβαίνει στην πώληση, πρέπει να προβλεφθούν ειδικοί τρόποι, ιδίως η χρησιμοποίηση του αντιγράφου του ελέγχου που προβλέπεται από τον κανονισμό (ΕΟΚ) αριθ. 2315/69 της Επιτροπής, της 19ης Νοεμβρίου 1969, περί της χρησιμοποιήσεως εγγράφων κοινοτικής διαμετακομίσεως για την εφαρμογή κοινοτικών μέτρων που συνεπάγονται τον έλεγχο της χρησιμοποιήσεως και/ή του προορισμού των εμπορευμάτων(6), όπως τροποποιήθηκε τελευταία από τον κανονισμό (ΕΟΚ) αριθ. 595/71(7)-

ότι λαμβανομένης υπόψη της χαμηλής τιμής αγοράς του εν λόγω βουτύρου, τα εξισωτικά ποσά που προβλέπονται στον κανονισμό (ΕΟΚ) αριθ. 974/71 δεν πρέπει να εφαρμόζονται στις συναλλαγές βουτύρου του τύπου αυτού-

ότι, για να διευκολυνθούν οι έλεγχοι, πρέπει να προσδιορισθούν οι ενδείξεις που αναγράφονται επί των συσκευασιών του βουτύρου που πωλείται-

ότι τα Κράτη μέλη πρέπει να ανακοινώνουν στην Επιτροπή τις λεπτομέρειες εκτελέσεως των μέτρων που προβλέπονται στον παρόντα κανονισμό-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Πωλείται σε μειωμένη τιμή στον στρατό και στις εξομοιούμενες μονάδες των Κρατών μελών το βούτυρο που έχει αγορασθεί σύμφωνα με το άρθρο 6 παράγραφος 1 του κανονισμού (ΕΟΚ) αριθ. 804/68 και έχει αποθεματοποιηθεί από την 1η Μαΐου 1972.

Άρθρο 2

Το βούτυρο πωλείται από τον οργανισμό παρεμβάσεως σε ελαχίστη τιμή 35 λογιστικών μονάδων ανά 100 χιλιόγραμμα.

Άρθρο 3

Το βούτυρο παραδίδεται στη θύρα του ψυκτικού χώρου αποθηκεύσεως.

Η παραλαβή του βουτύρου από το στρατό ή τις εξομοιούμενες μονάδες πρέπει να γίνει εντός προθεσμίας 6 μηνών από την ημέρα της συνάψεως της συμβάσεως.

Άρθρο 4

1. Τα Κράτη μέλη λαμβάνουν όλα τα αναγκαία μέτρα για να καταναλίσκεται το βούτυρο συμπληρωματικά και να διατίθεται αποκλειστικά για τον ειδικό προορισμό του.

2. Το βούτυρο παραδίδεται σε συσκευασία, η οποία φέρει κατά τρόπο ευανάγνωστο και ανεξίτηλο μία ή περισσότερες από τις ακόλουθες ενδείξεις:

"Beurre d'intervention vendu a l'armee - reglement (CEE) no 1282/72",

"An Streitkraefte verkaufte Interventionsbutter - Verordnung (EWG) Nr. 1282/72",

"Burro d'ammasso venduto all'asercito - regolamento (CEE) n. 1282/72",

"Interventieboter verkocht aan het leger - verordening (EEG) nr. 1282/72",

(Βούτυρο παρεμβάσεως πωλούμενο στο στρατό κανονισμός (ΕΟΚ) αριθ. 1282/72).

Άρθρο 5

1. Στην περίπτωση που η αγορά πραγματοποιείται από μεσολαβούντα:

α) το βούτυρο υπόκειται σε τελωνειακό ή διοικητικό έλεγχο που παρουσιάζει ισοδύναμες εγγυήσεις, από την εξαγωγή του από τα αποθέματα και μέχρις ότου φθάσει στον προορισμό του-

β) η παράδοση του βουτύρου εξαρτάται από την παροχή ασφαλείας 155 λογιστικών μονάδων ανά 100 χιλιόγραμμα.

2. Η ασφάλεια παρέχεται κατ' εκλογή του Κράτους μέλους είτε υπό μορφή επιταγής που απευθύνεται στον οργανισμό παρεμβάσεως είτε υπό μορφή εγγυήσεως που ανταποκρίνεται στα κριτήρια που καθορίζονται από το ενδιαφερόμενο Κράτος μέλος.

Άρθρο 6

Όταν το βούτυρο που προβλέπεται στο άρθρο 1 πωλείται σε άλλο Κράτος μέλος, στο εξής αποκαλούμενο "Κράτος μέλος προορισμού", σε ένοπλες δυνάμεις οι οποίες δεν ανήκουν στο Κράτος μέλος που προβαίνει στην πώληση, εφαρμόζονται οι ακόλουθοι κανόνες:

1. Το βούτυρο πωλείται μόνο κατόπιν υποβολής αριθμημένου δελτίου που καθορίζεται από τον οργανισμό παρεμβάσεως του Κράτους μέλους προορισμού.

Το δελτίο αυτό περιλαμβάνει ιδίως τις ακόλουθες ενδείξεις:

α) τις μονάδες που είναι δικαιούχοι και το όνομα του υπεύθυνου εντολοδόχου ή του μεσολαβούντος-

β) την ποσότητα βουτύρου που δικαιούνται,

γ) τον οργανισμό παρεμβάσεως που οφείλει να εξασφαλίσει την προμήθεια.

Ο οργανισμός που οφείλει να εξασφαλίσει την προμήθεια επιλέγεται από τις ενδιαφερόμενες μονάδες ή τον ενδεχόμενο μεσολαβούντα.

2. Η απόδειξη της διαθέσεως του βουτύρου για τον ειδικό προορισμό του δύναται να γίνει μόνο με την προσκόμιση του αντιγράφου του ελέγχου που προβλέπεται στο άρθρο 1 του κανονισμού (ΕΟΚ) αριθ. 2315/69.

Τα τετραγωνίδια αριθ. 101, 103 και 104 που αναγράφονται στο αντίγραφο του ελέγχου συμπληρώνονται. Το τετραγωνίδιο αριθ. 104 συμπληρώνεται με διαγραφή των μη χρησίμων ενδείξεων και με καταχώρηση μιας από τις κατωτέρω ενδείξεις στην δεύτερη περίπτωση:

"vendu a l'armee et aux unites assimilees au titre du reglement (CEE) no1282/72",

"an die Streitkraefte und ihnen gleichgestellte Einheiten gemaess Verordnung (EWG) Nr. 1282/72 verkauft",

"venduto all' esercito e ai corpi assimilati a norma del regolamento (CEE) n. 1282/72"

"verkocht aan het leger an de daarmee gelijkgestelde eenheden krachtens verordening (EEG) nr. 1282/72",

(πωλούμενο στο στρατό και στις εξομοιούμενες μονάδες δυνάμει του κανονισμού (ΕΟΚ) αριθ. 1282/72).

Άρθρο 7

1. Εκτός από περίπτωση ανωτέρας βίας, η ασφάλεια που προβλέπεται στο άρθρο 5 παράγραφος 1 υπό β) δεν αποδεσμεύεται παρά μόνο για τις ποσότητες, για τις οποίες ο μεσολαβών προσκομίζει στον αρμόδιο οργανισμό την απόδειξη ότι το βούτυρο έχει φθάσει στον προορισμό του και ότι έχουν τηρηθεί οι άλλοι όροι που προβλέπονται στο άρθρο 5 παράγραφος 1 υπό α).

Όταν το βούτυρο έχει παραδοθεί σε άλλο Κράτος μέλος από το Κράτος μέλος που προβαίνει στην πώληση, η απόδειξη αυτή γίνεται με το αντίγραφο του ελέγχου που προβλέπεται στο άρθρο 6 παράγραφος 2.

2. Σε περίπτωση ανωτέρας βίας, ο αρμόδιος οργανισμός καθορίζει τα μέτρα που κρίνει αναγκαία ανάλογα με την περίπτωση.

Άρθρο 8

Τα εξισωτικά ποσά που προβλέπονται στον κανονισμό (ΕΟΚ) αριθ. 974/71 δεν εφαρμόζονται στο πωλούμενο βούτυρο βάσει του παρόντος κανονισμού.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 21 Ιουνίου 1972.

Για την Επιτροπή

Ο Πρόεδρος

S. L. MANSHOLT

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 148 της 3.7.1971, σ. 4.

(3) ΕΕ αριθ. Ν 169 της 18.7.1968, σ. 1.

(4) ΕΕ αριθ. Ν 116 της 28.5.1971, σ. 1.

(5) ΕΕ αριθ. Ν 106 της 12.5.1971, σ. 1.

(6) ΕΕ αριθ. Ν 295 της 24.11.1969, σ. 14.

(7) ΕΕ αριθ. Ν 69 της 23.3.1971, σ. 7.